TV2/Nord har de seneste dage fortalt om borgere, der syltes af Aalborg Kommune. De går flere år uden, at deres sag bliver afgjort, til stor frustration for de i forvejen hårdt ramte borgere. Derfor kræver Den Sociale Fællesliste nu ansættelse af en borgerrådgiver, som skal hjælpe borgere med for eksempel klagesager over sagsbehandlingen og forståelse af breve fra kommunen. - Det er alt for svært for borgerne at stå over for en stor kommunalforvaltning, og hvis man oveni købet har en sygdom, bliver det en helt umulig opgave, siger Felix Henriksen, kandidat for den sociale fællesliste. Felix Henriksen henviser til, at flere kommuner allerede har en borgerrådgiver ansat, som fungerer som en slags ombudsmand for borgerne.

Opsummering:
Den Sociale Fællesliste kræver en borgerombudsmand efter en række sager om dårlig forvaltning i Aalborg Kommune.